b'\n_START_ARTICLE_\nRde\xc4\x8da piramida\n_START_SECTION_\nZgodovina\n_START_PARAGRAPH_\nRde\xc4\x8da piramida je bila tretja piramida, ki jo je zgradil faraon Sneferu. Postavljena je pribli\xc5\xbeno en kilometer severno od njegove Zlomljene piramide. Naklon njenih stranic je 43\xc2\xba, tak kot ga ima zgornji del Zlomljene piramide. Majhen naklon daje piramidi \xc4\x8dokat videz v primerjavi z drugimi egip\xc4\x8danskimi piramidami enake velikosti. Njena gradnja se je za\xc4\x8dela verjetno v trinajstem letu Sneferujevega vladanja. \xc4\x8cas, potreben za njeno gradnjo, je \xc5\xa1e vedno predmet razprav. Iz oznak v kamnolomih, ki so nastale v razli\xc4\x8dnih fazah gradnje, je Rainer Stadelmann ocenil, da je gradnja trajala pribli\xc5\xbeno sedemnajst let, medtem ko je John Romer na osnovi istih oznak ocenil, da je trajala samo deset let in sedem mesecev. _NEWLINE_Arheologi domnevajo, da je na\xc4\x8drt za piramido nastal kot re\xc5\xa1itev problemov, ki so jih gradbeniki imeli z dvema prej\xc5\xa1njima Sneferujevima piramidama. Prva od njiju, piramida v Meidumu, se je podrla \xc5\xbee v starem veku, medtem ko so morali naklon Zlomljene piramide med gradnjo dramati\xc4\x8dno zmanj\xc5\xa1ali s 54\xc2\xba na 43\xc2\xba.  _NEWLINE_Nekaj arheologov je prepri\xc4\x8danih, da je bila piramida v Meidumu prvi poskus gradnje piramide z gladkimi stranicami. Poskus se je nadaljeval na Zlomljeni piramidi, na kateri so morali zaradi izredne nestabilnosti, ki jo dokazujejo veliki leseni podporni stebri v notranjih prostorih piramide, sredi gradnje spremeniti njen naklon.  Te izku\xc5\xa1nje  so prenesli na Rde\xc4\x8do piramido, ki je zaradi manj\xc5\xa1ega naklona bolj stabilna.\n_START_SECTION_\nSedanjost\n_START_PARAGRAPH_\nRde\xc4\x8da piramida je visoka 105 m. Njen vr\xc5\xa1ni kamen (piramidion) so na\xc5\xa1li, kar je velika redkost. Rekonstruiran kamen je zdaj razstavljen v Dah\xc5\xa1urju. Vpra\xc5\xa1anje je, ali je bil piramidion sploh postavljen na vrh piramide,  ker se njegov naklon razlikuje od naklona piramide, na kateri naj bi stal. _NEWLINE_Rde\xc4\x8da in Zlomljena piramida sta bili zaradi bli\xc5\xbenje voja\xc5\xa1ke baze dolgo \xc4\x8dasa nedostopni za turiste. V Rde\xc4\x8do piramido  se morajo obiskovalci vzpeti po stopnicah do vhoda visoko na severni strani piramide. 61 m dolg prehod z naklonom 27\xc2\xb0, visok 3 m in \xc5\xa1irok 4 m, vodi navzdol do kratkega vodoravnega prehoda do 12 m visoke sobe z zaobljenim stropom. Na ju\xc5\xbeni strani komore je drug kratek vodoraven prehod, ki je verjetno ne vodi nikamor, da bi zmedel  morebitne roparje grobnic. _NEWLINE_Druga soba je podobna prvi in le\xc5\xbei to\xc4\x8dno pod vrhom piramide. Dostopna je po \xc5\xa1irokem lesenem stopni\xc5\xa1\xc4\x8du, zgrajenem za turiste.  Iz nje vodi kratek prehod v tretjo, 15 m visoko sobo. Prvi dve sobi sta po svojih dolgih oseh orientirani v smeri sever-jug, tretja pa v smeri vzhod-zahod. Prvi dve komori imata gladka tla, medtem ko so tla tretje zelo groba. Domneva se, da je to delo roparjev grobov, ki so iskali zaklad v pogrebni komori piramide.'